ŞAH və… MAT – SumqayitXeber.Com
May 23, 12:15 • 4265
…Bu yazı – ZAMANIN müşahidələridir…
Davamlı müşahidələrin yaddaşımda üst-üstə çinlədiyi təəssüratlar isə çoxdur, lap çox…
Onları qələm-kağızla bölüşmək istəyəndə elə bil daxilimdən bir səs azca səbir etməyi, yaddaşın yeni təəssüratlarla zənginləşməsini gözləməyi təlqin edirdi…
…Yeni gedişlər üzərində uzun-uzadı düşünən şahmatçıları xatırlayıram. Bəlkə ona görə ki, yaddaşımdakı təəssüratların, obrazların, sözlə təsvir etmək istədiyim həyat mənzərələrinin bu intellektual oyunla çox oxşarlıqları, ortaq cəhətləri var…
Siyasət meydanı – hüdudları bilinməyən, oyun şərtləri, qaydaları doğru-dürüst bəlli olmayan və Dünyanın özü böyüklüyündə Şahmat Taxtasıdır.
Burada gedişlərin proqnozlaşdırılmasına imkan tanımaq, gələcək addımlarla bağlı gümanları “çiçəkləndirmək” uğurlu nəticənin qarşısını almaqdan ötrü onların hər birinə qarşı əks addımlar düşünən bədxahlara şərait yaratmaq deməkdir.
Kamil Liderlərin heç biri belə davranmayıb…
Ona görə də sonda ZƏFƏR onların, məğlubiyyət isə bədxahlarının tərəfində olub…
“Növbədənkənar Azərbaycan Respublikası Prezidenti seçkilərinin elan edilməsi haqqında” 5 fevral 2018-ci il tarixli Sərəncam çıxanda bu mühüm dövlət sənədi düşüncələrdə aydınlıq yaratdı.
Xaricdə Azərbaycanın xeyrini istəməyənlərin düşərgəsində yaranmış ani sükut qəfil yeniliyin bu səmt üçün də gözlənilməzliyini söyləyirdi. Mənfur xislətlilər tələm-tələsik özlərinə gəlib bu sükutu pozanda, Avropanın müxtəlif zibilliklərində güzəran keçirən “söyüş müxalifəti”ni hərəkətə gətirəndə, onlar küfr dolu ağızlarını milli dövlətçilik atributlarımıza qarşı açıb-yummağa başlayanda isə hisslər, sualların cavabları yavaş-yavaş öz yerini tutmağa başladı.
Amma… İlk gediş artıq edilmişdi…
Oyunun finalı da, mat qalan tərəf də bəlli idi…
Bu gediş – bütün digər məqamları ilə yanaşı, mahir siyasət USTADININ – Heydər Əliyevin yetirməsi olan İlham Əliyevin artıq özünün də bu sənətin böyük cahangirinə çevrildiyini, siyasətin incəliklərini öyrənmək istəyənlərə uzaqgörən qərarları və onların mükəmməl nəticələri ilə əsl ustad dərsi verdiyini göstərdi.
Əsl LİDERLƏR də yaradıcı insanlardır…
Bu, Azərbaycan Prezidentinin öz ustadından – ulu öndər Heydər Əliyevdən əxz etdiyi parlaq keyfiyyətlərdəndir.
Elə “Mən Ona özüm qədər inanıram” əminliyi ilə xalqa üz tutaraq – öz zamanının sona qədər başa çatdıra bilmədiyi işlərini İlham Əliyevin rəhbərliyi ilə qurula biləcək gələcəyə etibar etməsi də dövlətçilik memarının sabahla bağlı strateji baxış və gözləntilərindən irəli gəlirdi.
Azərbaycan Prezidenti son dərəcə informasiyalı lider olmaqla yanaşı, malik olduğu məlumatlarla məqsədyönlü iş, fərqli xəbərlərin təhlili əsasında düzgün nəticələrin ortaya çıxarılması və addımların buna uyğunlaşdırılması sahəsində də fitri istedada malikdir. Bəzən o, hansısa siyasi gedişlər edir, yalnız regionda, yaxın-uzaq ölkələrdə baş verən hadisələr bu addımın əsl mahiyyətini üzə çıxarandan sonra fərqində oluruq ki, Azərbaycan Prezidenti nə qədər dəqiq operativ informasiyalara malik imiş, onun addımı ölkəmizin, xalqımızın milli maraqlarına necə uzaqgörənliklə hesablanıbmış…
Erməni cəmiyyətini illərdir özünün və ətrafının hakimiyyət hərisliyinin girovuna çevirmiş, insanları işğalçılıq xəstəliyinə yoluxdurmuş Sarkisyan rejimi bir gün gözünü açıb o cəmiyyəti qarşısında gördü və “Mən səhv etmişəm” etirafı ilə miskincəsinə hakimiyyət kürsüsündən qovuldu.
Bu, İlham Əliyevin həyata keçirdiyi mükəmməl siyasətin, Ermənistanın getdikcə daha ağır təcrid durumuna salınmasının, dalana dirənib çıxılmaz vəziyyətə gətirilməsinin düşmən ölkədə yaratdığı böhrandır…
…Müharibədə verdiyimiz şəhidlərimizin nakam taleyinin yaraları sağalan deyil… Qalan dərdlərsə həllini tapacaq. Sosial problemlər də yoluna qoyulacaq, torpaqlar da azadlığa qovuşacaq və biz əvvəl-axır nisgilli yurdlarımıza dönüb o torpaqları elliklə yenidən gülüstana çevirəcəyik.
Onun apardığı inkişaf və düşmənə hərtərəfli təzyiq siyasətinin yaratdığı iki cəmiyyətdir, cəmiyyətlər arasındakı kəskin fərqdir, təzaddır…
Bu, bir zamanlar başqasının kölgəsini öz kölgəsi bilib işğal edilmiş torpaqlarda şahlıq iddiasında olan düşmənin MAT vəziyyətinə düşməsidir…
O, “Yeni əsrin müqaviləsi”ni imzalamaqla, əslində, Azərbaycanın 2050-ci ildəki intibahını da düşündüyünü və onun təməlini indidən qoyduğunu nümayiş etdirdi.
Azərbaycan həyatının bütün sahələri üzrə – siyasətindən tutmuş iqtisadiyyatına, mədəniyyətindən tutmuş elminə, təhsilinə, kənd təsərrüfatına, vətəndaşların sosial müdafiəsinə, turizminə, idmanına, diaspor fəaliyyətinə qədər qət edilməli olan bütün yolların xəritələri, bu yolların strateji hədəfləri Prezidentin masası üzərindədir və o hədəflərə doğru hər addım saat dəqiqliyi ilə idarə olunur, hər addımın, hər tapşırığın icrası vəziyyətinin hesabı soruşulur.
Əgər bu gün Azərbaycanı Yer üzündəki çalxalanmalardan, qandan-qadadan, qırğınlardan uzaqda saxlaya bilirsə, cəmiyyətdəki inkişaf mühitini qorumağa nail olursa, müasir dünyamızın ağır şərtləri altında övladlarımız üçün gözəl gələcək yaratmağı bacarırsa, buna görə Azərbaycan Prezidentinə hər birimizin vətəndaş olaraq bir ömürlük təşəkkür borcumuz var, vallah…
İlham Əliyevə sual verilir: “Elə hallar olubmu ki, gecələr yuxunuz ərşə çəkilib, Sizə elə gəlibmi ki, nə isə alınmır və daha nə etmək lazımdır?”
Və cavab: “Səmimi deyim ki, yuxusuz gecələr tələb edəcək dərəcədə narahatlıq doğuran bir məsələni xatırlamaqda çətinlik çəkirəm. Bilirsinizmi, elə ciddi çətinlikləri yada sala bilmirəm. Əlbəttə, işdə elə məqamlar olur ki, müəyyən məyusluq keçirirsən, çünki təlimatlar və tapşırıqlar lazımınca yerinə yetirilmir. Lakin bütövlükdə bu illər ərzində bizim bütün işlərimiz plan üzrə gedib. Ona görə mən lap əvvəldən bunu əsas götürmüşəm ki, dövlətin davamlı inkişafı yalnız atılmalı addımların ardıcıllığı, onların prioritetləri düzgün planlaşdırılmış olduqda mümkündür və onlar nəticəyə yönəldilməlidir”…
Prezidentimizə müasir çağımızın ən mükəmməl lider obrazlarından biri kimi ərdəmlilik xasdır, bu sözün ifadə etdiyi ən gözəl mənalar, Tanrının da, insanların da, tarixin də bəyəndiyi mənəvi uca məqamlar onun şəxsiyyətində bir araya gəlir…
Səmimidir və özüdür…
Yenə İlham Əliyevin sözləri: “Biz həmişə populizmdən, populist ritorikadan uzaq olmuşuq. Bəzən hətta çalışmışıq ki, özümüzü o qədər də nümayiş etdirmədən, sadəcə, ölkənin uğurla inkişaf etməsi üçün lazım olan işi görək”…
Bu – Zamanın, Dəyərlərin, İnsanların qədrini bilməkdir…
…Yazının son cümlələrinə doğru bir an xəyala dalıb DÜNYANI Böyük Şahmat Taxtası kimi təsəvvürümdə canlandırıram.
Və əlverişli məqam yetişən kimi, cəmi bircə tutarlı gedişlə, bədxah rəqiblərin hamısını mat vəziyyətinə salıb oyundan kənarlaşdıraraq, bu bəsirətə, bu zəkaya, bu Vətən sevgisinə alqışlarını əsirgəməyən, öz Liderini yeni zəfərlərə ruhlandıran xalqa doğru gülümsünür…
Qalibiyyət Prezidentimizə çox yaraşır…
Qalibiyyət Azərbaycanımıza çox yaraşır…
İmamverdi İSMAYILOV, Milli Məclisin deputatı
6 gün öncə 775